AFGØRELSE TRUFFET AF EFTA-TILSYNSMYNDIGHEDEN Nr. 54/96/KOL af 15. maj 1996 om niende ændring af de proceduremæssige og materielle regler for statsstøtte

EFTA-TILSYNSMYNDIGHEDEN HAR -

ændret de proceduremæssige og materielle regler for statsstøtte (1) vedtaget den 19. januar 1994 (2), senest ændret ved afgørelse nr. 53/96/KOL (3), som følger:

1. Kapitel 12 i retningslinjerne for statsstøtte affattes således:

»12. ANVENDELSE AF DE MINIMIS-REGLEN (1)

12.1 De Minimis-Reglen

1) EFTA-Tilsynsmyndigheden er af den opfattelse, at støtte under et bestemt beløb ikke vil medføre nogen mærkbar påvirkning af konkurrencen og samhandelen mellem de kontraherende parter. På denne baggrund kan det antages, at nedenfor definerede støtteudbetalinger ikke er omfattet af EØS-aftalens artikel 61, stk. 1, og derfor ikke skal anmeldes.

2) Støtteudbetalinger på op til 100 000 ECU til en enkelt virksomhed og ordninger, hvorved den støtte, en virksomhed kan få udbetalt over en treårig periode, er begrænset til samme beløb, skal således ikke anmeldes i henhold til artikel 1, stk. 3, protokol 3 til aftalen om Tilsynsmyndigheden og Domstolen, forudsat at de nedenfor anførte betingelser er opfyldt.

3) Den treårige periode, som begrænsningen gælder, løber fra det tidspunkt, hvor den enkelte virksomhed først fik støtte under de minimis-reglen.

4) Det maksimale beløb for de minimis-støtte dækker al offentlig støtte, der ydes som de minimis-støtte, og berører ikke støttemodtagerens mulighed for at få anden støtte, der ydes i henhold til ordninger, der er godkendt af EFTA-Tilsynsmyndigheden.

5) Det maksimale beløb gælder al støtte, der ydes af nationale, regionale og lokale myndigheder, og dækker alle støttekategorier - uanset form og formål - med undtagelse af eksportstøtte, som ikke er omfattet af de minimis-reglen (2).

6) Selv om de minimis-reglen først og fremmest berører SMV, gælder den uanset de støttemodtagende virksomheders størrelse. Den gælder imidlertid ikke for stålindustrien, som er omfattet af EKSF-traktaten, skibsbygningsindustrien og transportsektoren.

12.2 Principper for beregning af konstantsubventionsækvivalenten for de de minimis-støtte

1) Det maksimale beløb i de minimis-reglen er udtrykt som et tilskud på 100 000 ECU. Ydes støtten på anden måde end i form af et tilskud, skal den omregnes til subventionsækvivalent med henblik på anvendelse af grænsen i de minimis-reglen. De øvrige mest almindelige former for støtte med en lav værdi er bløde lån, skattelempelser og lånegarantier. Støtte, der ydes på denne måde, omregnes til subventionsækvivalent på følgende måde.

2) Subventionsækvivalenten beregnes brutto, dvs. inden skat, hvis tilskuddet er skattepligtigt. Hvis støtten ikke er skattepligtig, hvilket gælder visse skattelempelser, anvendes støttens nominelle værdi, som er både brutto og netto.

3) Al støtte, der forventes modtaget i fremtiden, skal diskonteres til sin nutidsværdi. Den anvendte kalkulationsrentesats skal være den referencesats, der er gældende på det tidspunkt, hvor støtten ydes. Tilskud skal imidlertid medtages som et samlet beløb, selv om de udbetales i rater.

4) Subventionsækvivalenten for et blødt lån i et givet år er forskellen mellem forrentningen til referencesatsen og den faktiske forrentning. De beløb, der spares i rente, indtil lånet er fuldt tilbagebetalt, skal diskonteres til deres værdi på det tidspunkt, hvor lånet ydes, og lægges sammen. Punkt 12.4 indeholder et eksempel på beregning af subventionsækvivalenten for et blødt lån.

5) Subventionsækvivalenten for en skattelempelse er den sparede skat i det pågældende år. Også her skal fremtidige skattebesparelser diskonteres til deres nutidsværdi ved hjælp af referencesatsen.

6) For lånegarantier kan subventionsækvivalenten for et givet år beregnes

- enten på samme måde som subventionsækvivalenten for et blødt lån, med fradrag af præmier, idet rentegodtgørelsen svarer til forskellen mellem referencesatsen og den, der opnås ved hjælp af statsgarantien (når sandsynligheden for misligholdelse er særlig stor, f.eks. på grund af støttemodtagerens dårlige økonomiske forhold eller begrænsede kreditværdighed, manglende sikkerhedsstillelse eller på grund af garantiens beskaffenhed, skal denne beregningsmetode vurderes i lyset af andre relevante regler, der kan finde anvendelse i sådanne situationer)

- eller som forskellen mellem a) det udestående beløb, der er stillet garanti for, multipliceret med risikofaktoren (sandsynligheden for misligholdelse) og b) en eventuel præmie, dvs.

(garantibeløb × risiko) - præmie.

Risikofaktoren skal afspejle erfaringerne med misligholdelse af lån, der ydes under lignende omstændigheder (branche, virksomhedsstørrelse, konjunkturer). Diskontering til nutidsværdien skal ske som beskrevet ovenfor.

12.3 EFTA-staternes overvågning af brugen af de minimis-reglen

1) EFTA-Tilsynsmyndigheden skal påse, at EFTA-staterne ikke yder deres virksomheder støtte, som er uforenelig med EØS-aftalen (3). EFTA-staterne skal lette gennemførelsen af denne opgave ved at indføre en kontrolmekanisme, som sikrer, at det samlede beløb for forskellige former for støtte til samme støttemodtager i henhold til de minimis-reglen ikke bringer det samlede beløb for denne type støtte op over 100 000 ECU over en periode på tre år. Enhver beslutning om ydelse af de minimis-støtte eller enhver ordning, hvorefter der ydes denne form for støtte, skal indeholde en udtrykkelig bestemmelse om, at en eventuel yderligere støtte, til samme virksomhed i henhold til de minimis-reglen ikke må bringe den samlede de minimis-støtte til virksomheden op over loftet på 100 000 ECU over en periode på tre år. Denne mekanisme skal ligeledes sætte EFTA-staterne i stand til at besvare eventuelle spørgsmål fra EFTA-Tilsynsmyndighedens side.

12.4 Beregning af kontantsubventionsækvivalenten for et blødt lån

1) Følgende er et eksempel på, hvordan kontantsubventionsækvivalenten for et blødt lån kan beregnes.

2) En myndighed forpligter sig til at betale rentegodtgørelse for et tiårigt lån på 500 000 ECU, så låntager kun skal forrente det med 6 %. Den officielle rentesats, som accepteres af EFTA-Tilsynsmyndigheden for det pågældende land i det pågældende år, er 8 %. Ved beregningen af kontantsubventionsækvivalenten for tilskuddet i hele lånets løbetid, gås der ud fra, at referencesatsen vil være konstant i hele perioden. Støttens kontantsubventionsækvivalent afhænger af, om der indrømmes henstand med afdragene.

12.4.1 Ingen henstand

1) Lånet tilbagebetales i lige store rater begyndende i år 1. Kontantsubventionsækvivalenten for rentegodtgørelsen i år 1 er hovedstolen multipliceret med rentegodtgørelsen i procent, divideret med referencesatsen, således:

1. 500 000 ECU × >NUM>0,02 >DEN>1,08 = 9 259 ECU

Tilskuddet i årene 2 til 10 beregnes på samme måde, men til sammensat kalkulationsrentesats, dvs.

2. 450 000 ECU × >NUM>0,02 >DEN>(1,08) ² = 7 716 ECU

3. 400 000 ECU × >NUM>0,02 >DEN>(1,08) ³ = 6 351 ECU

4. 350 000 ECU × >NUM>0,02 >DEN>(1,08) 4 = 5 145 ECU

5. 300 000 ECU × >NUM>0,02 >DEN>(1,08) 5 = 4 083 ECU

6. 250 000 ECU × >NUM>0,02 >DEN>(1,08) 6 = 3 151 ECU

7. 200 000 ECU × >NUM>0,02 >DEN>(1,08) 7 = 2 334 ECU

8. 150 000 ECU × >NUM>0,02 >DEN>(1,08) 8 = 1 621 ECU

9. 100 000 ECU × >NUM>0,02 >DEN>(1,08) 9 = 1 000 ECU

10. 50 000 ECU × >NUM>0,02 >DEN>(1,08) 10 = 463 ECU.2) Den samlede kontantsubventionsækvivalent er summen af de diskonterede tilskud hvert år, dvs. 41 123 ECU.

12.4.2 Med henstand

1) Hovedstolen skal ikke afdrages i de to første år.

2) Lånet tilbagebetales i lige store rater på 62 500 ECU fra år 3 og fremad. Den diskonterede kontantsubventionsækvivalent af rentegodtgørelsen er for hvert enkelt år:

1. 500 000 ECU × >NUM>0,02 >DEN>1,08 = 9 259 ECU

2. 500 000 ECU × >NUM>0,02 >DEN>(1,08) ² = 8 573 ECU

3. 500 000 ECU × >NUM>0,02 >DEN>(1,08) ³ = 7 938 ECU

4. 437 500 ECU × >NUM>0,02 >DEN>(1,08) 4 = 6 432 ECU

5. 375 000 ECU × >NUM>0,02 >DEN>(1,08) 5 = 5 104 ECU

6. 312 500 ECU × >NUM>0,02 >DEN>(1,08) 6 = 3 939 ECU

7. 250 000 ECU × >NUM>0,02 >DEN>(1,08) 7 = 2 917 ECU

8. 187 500 ECU × >NUM>0,02 >DEN>(1,08) 8 = 2 026 ECU

9. 125 000 ECU × >NUM>0,02 >DEN>(1,08) 9 = 1 251 ECU

10. 62 500 ECU × >NUM>0,02 >DEN>(1,08) 10 = 579 ECU.

3) I dette tilfælde er den samlede kontantsubventionsækvivalent 48 018 ECU.

(1) Dette kapitel svarer til Europa-Kommissionens meddelelse om de minimis-støtteordninger (EFT nr. C 68 af 6. 3. 1996, s. 9).

(2) Ved »eksportstøtte« forstås enhver støtte, der er knyttet direkte til de eksporterede mængder, til etableringen eller driften af et distributionsnet eller til løbende udgifter i forbindelse med eksportaktiviteten. Derimod er støtte til deltagelse i udstillinger og messer, til undersøgelser og konsulentbistand i forbindelse med introduktionen af et nyt eller eksisterende produkt på et nyt geografisk marked i denne sammenhæng ikke at regne for eksportstøtte.

(3) EFTA-Tilsynsmyndigheden forbeholder sig ligeledes ret til at træffe passende foranstaltninger med hensyn til støtte, som opfylder betingelserne for de minimis-reglen, men som er i strid med andre bestemmelser i EØS-aftalen.«

2. Punkt 16.2.3 nr. 2) i retningslinjerne for statsstøtte affattes således:

»2) Den eneste generelle undtagelse er støtte, der er så ubetydelig, at den ikke medfører nogen mærkbar påvirkning af konkurrencen og samhandelen mellem de kontraherende parter, og som udgør de minimis-støtte (jf. kapitel 12 i disse retningslinjer).«

Udfærdiget i Bruxelles, den 15. maj 1996.

På EFTA-Tilsynsmyndighedens vegne

Knut ALMESTAD

Formand

(1) I det følgende benævnt »retningslinjer for statsstøtte«.

(2) EFT nr. L 231 af 3. 9. 1994, s. 1.

(3) Se side 20 i denne Tidende.